Peter Skaarup (DF), 2001-05-03:
Det er jo ganske sjovt, at udenrigsministeren på regeringens vegne siger, at hele forespørgslen bygger på en fejltagelse,
Flere måder er der at sige det på, men det, der står tilbage for regeringen, er åbenbart, at det er helt overflødigt, vi diskuterer de her ting, og at EU og NATO er fuldstændig enige om alt omkring forsvarssamarbejdet.
Det vil jeg nu i det følgende fortælle, hvorfor jeg ikke mener er korrekt, hvorfor det er en reel diskussion, som også er utrolig vigtig for Danmark.
Jeg tror, de fleste danskere er mest trygge ved, at det er EU, der er i baggrunden, når det gælder forsvarsområdet, og at det er NATO og USA, der er i forgrunden.
Jeg tror, de fleste danskere er mere trygge ved, at det er USA og NATO, der garanterer vores sikkerhed, i stedet for at det måske år frem skal være Frankrig eller Tyskland, der skal garantere vores sikkerhed.
Tror vi på, at det holder i enden?
Det er jeg ikke sikker på at man gør.
Det er jo vigtigt for den danske befolkning, fordi folkeafstemningen i 1993 meget klart sagde, at vi havde et dansk forbehold på forsvarsområdet inden for EU.
Derfor er det også vigtigt, at vi følger op på, hvordan situationen så er med hensyn til forsvar inden for EU.
Hvad foretager man sig i EU, når det gælder det forsvarspolitiske.
Man kan jo sige, at de danskere, der på det tidspunkt stillede sig skeptisk over for, at EU ville få en fremtrædende placering på det her område,
har fået ret, fordi EU får og har allerede en fremtrædende placering på det her område.
Vi har senest set det med hele debatten om valget af formanden for EU's militærkommité, som ikke kommer fra et NATO-land, men fra et neutralt land, nemlig Finland, og som har sagt, at styrken fra EU's side skal være uafhængig af NATO.
USA's forsvarsminister, Donald Rumsfeld, har udtrykt det sådan her, at der er bekymring i USA over EU's udrykningsstyrke.
Den nye præsident Bushadministration har givet EU det, man kalder en »tough warning«, en skarp advarsel, om, at planerne for en europæisk udrykningsstyrke i EU-regi vil underminere NATO og fremprovokere, som man siger, en farlig kløft mellem USA og dets allierede.
Det er ikke kun Bushadministrationen eller det, som man måske i regeringspartierne her i landet ville kunne betragtes som højrefløjen i USA, som er skeptiske.
Senator og tidligere præsidentkandidat, John McCain, har udtalt, at EU's forsvarsplaner skaber en unødig bitterhed inden for NATO.
Og han siger videre: De problemer, som konfronterer os, går direkte ind i kernen af vores eksistens som alliance.
Han siger videre: Fundamentale spørgsmål angående NATO's fremtidige eksistens står foran os.
Jeg er bange for vores geografiske deling i stigende omfang også bliver funktionel. Vores perspektiver er divergerende.
Også senator Joseph Lieberman, den demokratiske visepræsidentkandidat ved sidste valg, og tidligere udenrigsminister Henry Kissinger har udtrykt skepsis over
for, om EU's nye militære rolle ikke på længere sigt vil undergrave NATO. I en artikel i Washington Post har Henry Kissinger om EU's ambition om at udvikle en militær styrke uafhængig af NATO skrevet, at denne styrke kunne bevirke den værste af alle mulige verdener: Opløsning af NATO-procedurer og svækkelse af allieret samarbejde uden forstærket kapabilitet eller meningsfuld europæisk autonomi.
Altså er Kissinger meget kritisk over for det, der foregår. Over for de mere og mere tydelige amerikanske bekymringer for NATO-alliancen står den tyske udenrigsminister Joschka Fischer og hans udsagn om, at EU bare skal køre videre med sine forsvarsplaner trods de amerikanske advarsler.
Den europæiske proces vil fortsætte, som han siger.
Den kan og vil ikke blive standset, har Joschka Fischer udtalt som kommentar til den amerikanske bekymring, og det gjorde han i Berlingske Tidende den 6. februar. Så set fra dansk side står Danmark i en valgsituation. Vi er medlem af NATO, og vi har forbehold over for EU's militære samarbejde.
Nu ser udviklingen i EU så ud til, at NATO-forbindelsen reelt svækkes til fordel for en selvstændig militær dimension i EU, uafhængig af NATO.
Derfor står Danmark over for en national diskussion om, hvem vi i fremtiden vil alliere os med for at få opfyldt vores meget vigtige sikkerhedspolitiske behov.
Jeg skal afslutningsvis fremføre et vedtagelsesforslag fra Dansk Folkeparti, som vi ønsker til debat her i dag.